### 6.     Beslutning om det videre arbejde med Pumpeløsningen på vandløbet [adresse]

**Åbent**

Sagsnr.: 326-2015-11036       J.nr.: 06.02.00           Dokumentnr.:
326-2018-287796

**Sagstype**

Beslutning.

**Resume og sagens baggrund**

Kalundborg Kommune har i samarbejdet med [adresse]
og repræsentanter fra grundejerforeninger afholdt et borgermøde for berørte
grundejer om et sandfrit udløb ved vandløbet [adresse]. Borgermødet har
afstedkommet en række indsigelser som er samlet i en hvidbog (se bilag) Teknik-
og Miljøudvalget har tidligere behandlet sagen hhv. den 13. april 2015, d. 10.
november 2016 og den 1 marts 2018. Teknik- og Miljøudvalget skal beslutte, om
der skal arbejdes videre med projektet og etableres et pumpelag.

**Indstillinger**

Chefen for Plan, Byg og Miljø indstiller til Teknik- og
Miljøudvalget at

1. Det besluttes
endeligt at der skal dannes et pumpelag

2. Kredsen af
bidragere udgøres af grundejere med grunde der ligger i kote 1,6 eller derunder

3. Det fremlagte
projektforslag danner grundlag for det videre arbejde

**Behandling**

Teknik- og Miljøudvalget.

**Sagsfremstilling**

*Baggrund*

Kalundborg Kommune er i gang med et samarbejde med [adresse]
Vandløbslaug og repræsentanter fra grundejerforeninger i en arbejdsgruppe om en
bedre afvanding af vandløbet [adresse]. Arbejdsgruppen er nedsat på baggrund af
tidligere dialog med vandløbslauget om afvandingsproblematikken på vandløbet
[adresse]. [adresse] er et offentligt vandløb, der løber fra syd mod nord langs
sommerhusområdet i [adresse] og har udløb i [adresse]. Bilag 1.

Projektet er opdelt i tre faser med overskrifterne **1.
Oparbejdning af viden**, **2. Indgåelse af samarbejder** og **3.
Udførelse**.

Fase 1 er gennemført og blev afsluttet i november 2016. I
den forbindelser er der undersøgt forskellige konkrete løsningsmuligheder. Det
blev besluttet, at arbejde videre med en pumpeløsning.

Fase 2 blev igangsat i november 2016, hvor arbejdsgruppen
blev nedsat. Arbejdsgruppen har besluttet, at løsningen vil være at sætte en
pumpe på vandløbet, som kan sikre en stabil afvanding af vandløbet i
situationer hvor vandløbets udløb i stranden sander til ved vestenvind.

Arbejdsgruppen for Holmen har fået udarbejdet et
projektforslag og et udkast til en bidrags-fordeling på baggrund af, hvilke
grunde der vil få nytte af projektet.

*Høring og offentligt møde*

Arbejdsgruppen anbefalede Teknik- og Miljøudvalget en
løsning og bidragsfordeling. På den baggrund besluttede udvalget, på mødet 1.
marts 2018, at gennemføre en offentlig høring og indkalde til offentligt møde
den 18. maj 2018. Alle som er berørt i forhold til bidragsfordelingen blev
indkaldt og havde fået materialet tilsendt på forhånd. Den offentlige
høringsperiode lå efter afholdelsen af mødet.

Hensigten med mødet var at orientere om projektet, samt at
se om det var muligt at gennemføre en stiftende generalforsamling og nedsætte
en bestyrelse for pumpelaget, som kunne arbejde videre med projektet. Dette
lykkedes ikke, da der ikke var nogen der meldte sig til at sidde i bestyrelsen.
Da den endelige beslutning om at etablere pumpeløsning og pumpelag først kan
træffes efter den offentlige høring, var de indkaldte grundejere ikke
forpligtede til at danne pumpelaget, men arbejdsgruppen anbefalede at det
alligevel sket på dette tidlige tidspunkt, da det ville fremme projektets
gennemførelse.

Kalundborg kommune har modtaget en række høringssvar på
projektet som er samlet i en hvidbog, bilag 2.  I alt kom der 46 høringssvar,
som generelt omhandler 7 overordnede emner:

· Alle huse i området skal betale

· Alle der får "våde hjul" skal betale

· Kommunen skal bidrage med mere end 25.000 kr.

· Kommunen skal betale hele projektet

· Utilfredshed over at skulle betale, da der ikke er vand på deres
grunde

· Problemet kan afhjælpes ved bedre vandløbsvedligeholdelse

· Udløbsrøret bør ændres så det løser problemet

*Faglig vurdering af høringens temaer*

Det er i fase 1 vha. konsulent blevet klarlagt, at en
pumpeløsning er den eneste løsning som kan sikre et sandfrit udløb i [adresse]
Bugt. Det er således ikke muligt at løse problemerne ved at ændre på udløbet.
Se rapporter bilag 3 og 4.

I fase 2 har arbejdsgruppen vha. konsulent fået udarbejdet
et projektforslag og udkast til bidragsfordeling. Projektforslaget konkluderer,
at grunde som ligger under kote 1,6 vil blive påvirket af manglende udløb fra
vandløbet [adresse] og vil have nytte af, at vandstanden kan holdes stabil. Forslag
til bidragsfordeling er overordnet baseret på anbefalinger fra
konsulentfirmaet. Der er givet et estimat på hvilke ejendomme der vil blive
berørt af en oversvømmelsesbegivenhed direkte fra vandløbet.

I den anbefalede bidragsfordeling, på baggrund af kote 1,6,
er der taget højde for adgangen til ejendommene. Det skal i øvrigt bemærkes, at
vejene skal vedligeholdes af de tilstødende grundejere jf. privatvejsloven. Det
betyder, at eksempelvis de højtliggende grundes vedligeholdelsesbidrag ikke
påvirkes af, om vejen oversvømmes eller ej i de lavereliggende områder. Det
betyder også, at de lavereliggende grunde har en fordel i forhold til sparet
vejvedligeholdelse. Powerpoint med bidragsfordeling er vedlagt som bilag 5

Kommunen er, jf. vandløbsloven, forpligtet til at
vedligeholde vandløbet i overensstemmelse med regulativet. Kommunen er ikke
forpligtet til at vedligeholde forhold uden for regulativets gyldighedsområde.

Udgangspunktet i loven er, at det er dem som har nytte af
projektet skal betale. Kommunen kan på offentlige vandløb afholde udgifter helt
eller delvist. Her gør det sig dog gældende at der skal være tale om bredt
dækkende offentlig interesse. Ved et enkeltstående afgrænset projekt som
pumpeløsningen på "[adresse]" vil det ikke være muligt for kommunen at
dække hele omkostningen ved anlæg og drift af pumpen.

I det konkrete tilfælde betyder det, at kommunen ikke har
pligt til, og muligvis heller ikke har hjemmel til, at vedligeholde udløbet.
Kommunen har, gennem mange år, forsøgt at vedligeholde udløbet og løse
problemerne på forskellige måder. Den seneste drift har bestået i, at kommunen
hver uge har gravet udløbet frit. Effekten af denne ugentlige vedligeholdelse
er tvivlsom. Hvis pumpeprojektet gennemføres, forventes det at der fortsat vil
være behov for lejlighedsvise udgravninger, men dog ikke hver uge.
Administrationen har estimeret besparelsen ved færre udgravninger til kr.
25.000 årligt, som er det beløb udvalget tidligere har besluttet at bidrage
med.

*Administrationens anbefaling til det videre forløb*

Det er fortsat administrationens vurdering, at en pumpe vil
være den rigtige løsning til at sikre udløbet af [adresse]. Alternativet ville
være, at lade vandet selv finde vej, hvilket dog ville medføre oversvømmelser
af marker, sommerhusgrunde og veje. En sådan løsning kan være god i et
naturområde, hvor variationer i vandløbets forløb og vandets vej kan bidrage
til dannelsen af mere natur, men løsningen vil selvsagt være uhensigtsmæssig i
et bebygget sommerhusområde og vil også have konsekvenser for de tilstødende
landbrugsarealer.

Det er endvidere administrationens vurdering, at den
foreslåede udgiftsfordeling på baggrund af kote 1,6 er hensigtsmæssig og
sikrer, at det er dem der har direkte nytte af projektet, der også bidrager.
Hvis kommunen ønsker at udvide kredsen af bidragsydere, skal det sagligt
begrundes med støtte i vandløbsloven og udfra en vurdering af nytteværdien for
den større kreds af bidragsydere. Kommunens afgrænsning er ikke til hinder for,
at man i de enkelte grundejerforeninger frivilligt påtager sig forpligtelsen.
Kommunen har dog ikke hjemmel til at gennemtvinge sådanne ordninger.

Administrationens anbefaling forudsætter, at udvalget
træffer den endelige beslutning om at der skal dannes et pumpelag, som
gennemfører projektet. Herefter er de berørte grundejere pligtige at afholde
stiftende generalforsamling og vælge en bestyrelse. Ved det offentlige møde 18.
maj 2018 var der ingen som ønskede at indtræde i en sådan bestyrelse. Hvis
grundejerne fortsat vægrer sig ved at vælge en bestyrelse, er det ikke muligt
for kommunen at tvinge dem ind. Administrationen har ikke på nuværende
tidspunkt overblik over, om kommunen i givet fald kan gennemføre projektet og
drive pumpelaget, men det er under ingen omstændigheder en løsning der kan
anbefales.

*Administrationens vurdering af alternativer*

Hvis udvalget beslutter at danne pumpelaget med en større
bidragskreds, skal det undersøges om princippet om nytteværdi fastholdes. En
forhøjelse af koten vil samtidig betyde, at der inddrages flere
landbrugsarealer i bidragsfordelingen.

Det konkrete projekt tager udgangspunkt i et projektforslag
fra en konsulent, som er udarbejdet ud fra præmissen hvordan projektet kan
løses på en økonomisk rentabel, enkel og effektiv måde.

Det vil være muligt, at få udarbejdet en uddybende
konsulentrapport hvor oplande, sokkelkoter, jordbundsforhold, vandløbsmålinger
og lignende, bliver inddraget. En sådan rapport vil sandsynligvis tage op mod
mindst et år og vil have en betydelig omkostning. Omkostningen til dette
udvidede analysearbejde vil normalt skulle afholdes af dem som har en
nytteværdi af projektet. Det kan forventes, at en mere omfattende og detaljeret
konsulentrapport vil forsinke projektet. Det er endvidere administrationens
vurdering, at et så omfattende analysearbejde ikke står mål med projektets
omfang og størrelsen af de enkelte grundejeres bidrag på baggrund af det
oprindelige projektforslag.

En beslutning om at udvide bidragskredsen forudsætter en ny
offentlig høring. Det bør i den forbindelse også afholdes et nyt offentligt
møde.

Hvis udvalget, på baggrund af modstanden mod at etablere
pumpelaget, beslutter at skrinlægge projektet, bør udvalget tillige tage
stilling til den fremadrettede drift i forhold til udløbet. Det er
administrationens vurdering, at den nuværende drift ikke har nogen nytteværdi
af betydning og ikke står mål med udgiften. Det er dog også administrationens
vurdering, at fortsatte problemer med udløbet vil skabe en stor utilfredshed i
området.

Hvis en grundejergruppe senere ønsker at tage projektet op
igen, så vil de udarbejdede rapporter mv. være til rådighed.

**Økonomiske konsekvenser**

Kalundborg kommune har som praksis for vandløbet [adresse] at
bidrage til vedligeholdelsen af udløbet. Kommunen vil bidrage med de udgifter,
som forventes sparet på oprensning af udløbet af [adresse], anslået 25.000 kr.
årligt.

Den almindelige vandløbsvedligeholdelse af vandløbet
fortsætter uændret.

Kalundborg kommune har ikke som praksis at bidrage til
offentlige pumpelag i øvrigt.

Hvis projektet fortsætter, kan det forventes, at Kalundborg
Kommune senere skal tage stilling til en kommunegaranti til anlægsudgifter.

**Bilag**

|  |  |
| --- | --- |
| Bilag 1: Kortbilag | 326-2018-245425 |
| Bilag 2: Hvidbog - [adresse] - Høring om pumpeløsning | 326-2018-224716 |
| Bilag 3: Rapport for beregninger på [adresse] | 326-2018-272786 |
| Bilag 4. Rapport om HolmenPumpestation | 326-2017-188375 |
| Bilag 5: Oplæg fra konsulent om partsfordeling | 326-2018-272649 |